text: Bakterier lukker populær badestrand
  05 juli 2017 kl. 07.51
  Der er fundet et for højt indhold af e.coli-bakterier i badevandet på Sønderstrand i Aabenraa. Derfor er der midlertidigt badeforbud på stranden.
  Hvis du har planer om at hoppe i vandet ved Sønderstrand i Aabenraa de næste par dage, så skal du finde en anden strand. Det blå flag er taget ned, og det betyder, at man ikke længere må bade på stranden. 
  Det midlertidige badeforbud skyldes, at der er fundet et for højt indhold af e.coli-bakterier i badevandet. 
  Det midlertidige badeforbud gælder fra den 4. juli, og indtil nye prøver viser, at der ikke længere er for mange e.coli-bakterier i vandet. Resultatet af den næste måling er klar fredag den 7. juli, så det er tidligst der, det kan være tilladt at bade ved Sønderstrand i Aabenraa igen. 
  Der bliver nedlagt midlertidigt badeforbud, når der er mere end 1000 enheder e.coli-bakterier pr.100 ml. 
  På Sønderstrand Nord er der målt 1800 enheder e.coli-bakterier pr. 100 ml., og ved Sønderstrand Syd er der målt 2900 enheder e.coli-bakterier pr. 100 ml.
  